**Datum: 14.12.2021.**  **SAOPŠTENJE ZA MEDIJE**

**m:tel akcija „Niste sami, imate prijatelje“ i u Bosanskom Petrovcu**

*Nakon što je donacijom u Bosanskom Grahovu označio početak svoje velike akcije „Niste sami, imate prijatelje“, m:tel je ovu sedmicu započeo novom donacijom i to za Bosanski Petrovac.*

Drva, paketi sa hranom i higijenom, pa i jedna motorna testera, otišli su i ovoga puta u prave ruke. Naime, kompanija m:tel je, obilazeći sve opštine koje su uključene u veliku akciju „Niste sami, imate prijatelje“, saslušao sve potrebe ljudi u tim krajevima, te obezbijedio ono što je najhitnije i najvažnije za funkcionisanje povratničkih porodica.

Jelena Trivan, generalna direktorka m:tel-a naglasila je da je njen lični, ali i cilj kompanije m:tel da bude prepoznat kao neko ko pomaže ’običnim’ ljudima. „Moj cilj je da nas prepoznaju kao nekoga ko je na terenu, ko je uvek onde gde treba da bude! Odlučila sam, upravo zato, da će naša prva akcija biti da pomognemo srpskim povratničkim porodicama u Federaciji BiH“, izjavila je Jelena Trivan.

Upravo kao nastavak akcije „Niste sami, imate prijatelje“ i potvrdu želje da pomogne povratnicima, m:tel je posjetio i Bosanski Petrovac. Prilikom ove posjete izvršni direktor za marketing i prodaju kompanije m:tel Milosav Parezanović, uručio je pakete hrane i higijene, drva i alat povratnicima iz ovog kraja, te ček sa iznosom od 5.000 KM, kao pomoć u funkcionisanju Centra za podršku povratnicima ovog kantona. „Danas smo ovde kako bismo u okviru akcije ’Niste sami, imate prijatelje’ doneli donaciju i u Bosanski Petrovac. Takođe, nije slučajno što smo odlučili obezbediti Centru iznos potreban za njegovo funkcionisanje. Ovaj centar ima za cilj podršku povratnicima, što je i naš humanitarni cilj i zadatak – da ovi ljudi znaju uvek da nisu sami i da u kompaniji m:tel imaju iskrenog prijatelja!“, rekao je ovom prilikom Milosav Parezanović, te dodao da, kako to i priliči pravim prijateljima, ovo neće biti jedina podrška ovim krajevima. „Već u narednom periodu vraćamo se u Bosanski Petrovac i pomažemo onima kojima je pomoć potrebna. Svakako, doći ćemo i na svečano otvaranje Centra za podršku povratnicima“, naglasio je Parezanović.

Direktor Centra za podršku povratnicima Nemanja Davidović, koji je i predsjedavajući Opštinskog vijeća Bosanski Petrovac, zahvalio je kompaniji m:tel na podršci i pomoći: „Prije samo mjesec dana razgovarali smo sa predstavnicima m:tel-a i evo, oni su već došli i vjerujem da će nam uskoro opet doći i da možemo računati na njihovu podršku“, rekao je Davidović.

U svojoj humanoj misiji, kompanija m:tel je najavila i još donacija u narednim danima, i to za Drvar, Bosansko Grahovo i Glamoč.